Transpordiamet

info@transpordiamet.ee

Meie 31.10.2024 nr 6-7/966

**Sundvalduse seadmisest**

Rakvere Vallavalitsuse poole on pöördunud Andigo Eesti OÜ (registrikood 14064601) taotlusega koormata sundvaldusega riigiomandis olev **Rakvere vallas Mädapea külas** asuv **Rakvere-Jõepere tee** kinnistu (katastritunnus 66204:002:2470). Taotluse aluseks on Edites OÜ poolt koostatud projekt „Mädapea ja Lepna küladesse optilise sidevõrgu rajamine“ (töö nr 23046), mille kohaselt soovitakse kinnistule rajada **optiline** **sidemaakaabel** vastavalt kirjale lisatud asendiplaanile. Sidekaabli puhul ulatub kaitsevöönd 1 m kaablist mõlemale. **Projekti** kohaselt teostatakse töid selliselt, et haljastuslik ilme hävineks minimaalselt. Kaevamistöödel lõhutavad teekatted, haljastus ja muud rajatised taastatakse endisel kujul ja endises kvaliteedis. Muld tihendatakse nii, et ei tekiks vajumisi ja veelohkusid. Olemasoleva ja taastatava haljasala piir ühtlustatakse, taastatakse niidukõlblikuks. Kasvumuld ei tohi sisaldada kive, killustikku jms. Olemasolevad kaevud/luugid on ette nähtud langetada või tõsta planeeritava maapinnani. Liinikaitsevööndis töötamine kooskõlastatakse trassivaldajatega näidates ära kasutatav tehnika. Taastatav sõidutee asfaltkate viiakse sujuvalt kokku olemasolevaga. Jälgitakse olemasoleva taastatavate katete piki- ja põikkalded. Viiakse kokku olemasolevaga. Kohtades, kus kaeviku kalle erandjuhul oleks vaja teha järsem kui 3:1, tuleb kaevetööde teostamisel kaeviku serv kindlustada punnseinaga (vaiseinaga). Kui kaevetööde käigus kahjustatakse suuremat ala kui joonisel näidatud, tuleb ka see nõuetekohaselt taastada. Tagasitäitmisel ülejääv pinnas ja ehitusjäätmed veetakse ära lähimasse ametlikku ladustus- ja käitluspaika. Ehitus- ja kaevetööde jäätmete realiseerimisel juhindutakse kohaliku omavalitsuse jäätmehoolduseeskirjast. Kaevetööde teostamisel lähtutakse omavalitsuse kaevetööde eeskirjast. Olemasoleva puittaimestiku kaitsmiseks lähtutakse ehitustöödel standardist EVS 939-3:2020 Puittaimed haljastuses. Osa 3: Ehitusaegne puude kaitse. Avatud kaevega ei tohi minna puude võrade ulatusest läbi. Ehitustöödel tuleb vältida puukoorte lõhkumist. Kaevetöödel ei tohi juuri läbi raiuda või lõhki rebida, vaid juured tuleb eemaldada hargnemiskohtadelt. Täpsem info tööde kohta Andigo Eesti OÜ-lt (kontakt-telefoni nr 5196 1606 ja e-posti aadress info@andigo.ee, veebileht andigo.ee).

Asjaõigusseaduse (AÕS) § 1581 lõike 1 kohaselt on kinnisasja omanik kohustatud taluma oma kinnisasjal tehnovõrku või -rajatist ja lubama selle ehitamist kinnisasjale, kui tehnovõrk või -rajatis on vajalik avalikes huvides ja puudub muu tehniliselt ning majanduslikult otstarbekam võimalus tehnovõrguga või -rajatisega liituda sooviva isiku tarbimiskoha ühendamiseks tehnovõrguga või -rajatisega või tehnovõrgu või -rajatise arendamiseks. AÕS § 1581 lõike 11 kohaselt on tehnovõrk või -rajatis ehitatud avalikes huvides ka siis, kui selle kaudu osutatakse üldkasutatavat elektroonilise side teenust elektroonilise side seaduse (ESS) § 2 p 6 tähenduses. ESS § 2 p 5 kohaselt on elektroonilise side ettevõtja isik, kes osutab lõppkasutajale või teisele üldkasutatava elektroonilise side teenuse osutajale üldkasutatavat elektroonilise side teenust. Andigo Eesti OÜ tegevusalaks on majandustegevuse registri andmete kohaselt sideteenuse osutamine.

Andigo Eesti OÜ taotluse kohaselt makstakse tasu tehnovõrgu talumise eest vastavalt seadusele. Talumistasu saamiseks tuleb esitada avaldus tehnovõrgu omanikule ehk Andigo Eesti OÜ-le (kontakt telefoni nr: 5196 1606 ja e-posti aadress: info@andigo.ee, veebileht andigo.ee).

Kinnisasja avalikes huvides omandamise seaduse (KAHOS) § 39 lõike 1 kohaselt otsustab sundvalduse seadmise isik, kelle pädevuses on ehitusseadustiku kohaselt välja anda ehitusluba või otsustada eratee avalikuks kasutamiseks määramine. EhS lisa 1 kohaselt tuleb side maakaabli rajamiseks esitada ehitusteatis. Ehitusloa kohustuse puudumise korral otsustab sundvalduse seadmise kohaliku omavalitsuse üksus. KAHOS § 39 lõike 3 kohaselt teavitab sundvalduse seadja kinnisasja omanikku sundvalduse seadmise menetlusest. KAHOS § 39 lõike 4 kohaselt on kinnisasja omanikul õigus **nelja nädala jooksul käesoleva teate kättesaamisest arvates esitada sundvalduse seadjale oma arvamus**.

Eeltoodust tulenevalt ja lähtudes KAHOS § 39 lõikest 3 teavitame Teid sellest, et Rakvere Vallavalitsus on algatanud Rakvere vallas Mädapea külas asuva **Rakvere-Jõepere tee** kinnistu (katastritunnus 66204:002:2470) koormamise sundvaldusega vastavalt eespool kirjeldatule ja lisatud asendiplaanile. Ootame Teie arvamust nelja nädala jooksul käesoleva teate kättesaamisest arvates ehk hiljemalt **30. november 2024. a.** Juhul, kui Te teatate oma nõusolekust või nimetatud tähtajaks oma arvamust ei esita, annab Rakvere Vallavalitsus korralduse maaüksuse sundvaldusega koormamiseks eespool kirjeldatud tingimustel.

Käesolev kiri on haldusmenetluse seaduse § 27 kohaselt saadetud Teie e-posti aadressile.

Lugupidamisega

(allkirjastatud digitaalselt)

Maido Nõlvak

Vallavanem

Ahti Randmere, 5476 0506,

Ahti.randmere@rakverevald.ee

Lisa: asendiplaan pari 306428